Terrafamen uusi omistaja on sotkeutunut paitsi ympäristöskandaaleihin, myös poliittiseen korruptioon.

Terrafamen uusi omistaja Trafigura on ryvettynyt paitsi ympäristö-, myös lahjusskandaaleissa.

Esimerkiksi Jamaikalla Trafiguraan liittyvän lahjusepäilyn tutkinta ja oikeusprosessi on kesken.

Kun Terrafamen uudeksi omistajaksi ilmoitettiin monikansallinen Trafigura-konserni, kotimaan mediassa keskiöön nousivat nopeasti yhtiöön liitetyt lukuisat ympäristöskandaalit. Trafigura on esimerkiksi tuomittu tapauksesta, jossa yhtiö laski öljyjätettä Norsunluurannikolle aiheuttaen tiettävästi 17 ihmisen kuoleman ja sadantuhannen sairastumisen.

- Kuten [Trafiguran] toimitusjohtaja [Jeremy] Weir eilen sanoi omassa haastattelussaan, nykyinen yhtiö on totaalisesti erilainen yhtiö kuin siihen aikaan, kun ikäviä tapauksia on ollut, elinkeinoministeri Mika Lintilä kommentoi Iltalehdelle uuden yhteistyökumppanin likaista historiaa.

- He ovat panostaneet paljon ympäristöeettisiin kysymyksiin.

Trafiguran kyseenalaiset toimintatavat eivät kuitenkaan ole liittyneet ainoastaan ympäristöön, vaan yhtiö on yhdistetty myös useisiin poliittisiin lahjus- ja korruptioskandaaleihin eri puolilla maailmaa.

En tiedä tapauksesta

Esimerkiksi Jamaikalla on edelleen kesken oikeusprosessi noin kymmenen vuoden takaisesta tapauksesta, jonka keskiössä on Trafiguran PNP-puolueelle maksama 31 miljoonan Jaimakan dollarin (noin 227 000 euron) summa.

Lahjusepäilyä alkoivat penkoa Alankomaiden viranomaiset, sillä Trafigura oli tuolloin kirjoilla Alankomaissa. Tapauksen tutkinta on edennyt erittäin nihkeästi, eikä lahjuksen ottamisesta epäiltyjä poliitikkoja ole päästy kuulemaan oikeudessa.

Lahjusepäily on sikäli edelleen ajankohtainen, että sen käsittely jatkuu Jamaikalla tälläkin hetkellä. Oikeuden on määrä päättää huhtikuun lopulla, kuulustellaanko epäiltyjä poliitikkoja avoimessa oikeudenkäynnissä. Paikallinen media ja kansainväliset yritysten eettistä toimintaa valvovat tahot ovat raportoineet tapauksesta vuosien varrella. <

Elinkeinoministeri Lintilälle Jamaikan lahjusepäily ei kuitenkaan ole tuttu.

- En tiedä tästä tapauksesta. Sellaiset menettelyt eivät tietenkään meidän kulttuuriin kuulu, hän kommentoi.

Lintilä vakuuttaa, että ennen tarjouksen hyväksymistä Trafiguran taustat käytiin perusteellisesti läpi.

Yksi monista

Lintilän tietämättömyyttä selittänee se, että Jamaikan tapaus on vain yksi monista Trafiguraan yhdistetyistä poliittisista lahjusepäilyistä.

Kuten yhtiön toimitusjohtaja Weir ja ministeri Lintilä toistelevat, valtaosa julkisuuteen asti nousseista tapauksista ajoittuu vuonna 1993 perustetun yhtiön aiempiin vuosiin.

Esimerkiksi tuoreeseen lahjusskandaaliin Brasiliassa Trafigura on kiistänyt olevansa osallinen.

Trafigura on viestinyt muuttuneista toimintatavoistaan muun muassa julkaisemalla vuosittain valtioille maksamansa rahat. Tuoreimmasta raportista kertoo uutistoimisto Bloomberg.

Verorahahanat kiinni

Elinkeinoministeri Lintilä vakuuttaa olevansa tyytyväinen Trafiguran mukaantuloon kauppojen julkistamisen jälkeisestä negatiivisesta julkisuudesta huolimatta.

- Korostan, että he ovat sijoittajina tässä. Terrafame vastaa kaivostoiminnasta operatiivisesti, Lintilä sanoo.

Ministerin mukaan veronmaksajien rahoja ei enää kauppojen jälkeen Talvivaaran kaivokseen katoa.

- Sillä näkymällä ja analyyseillä, joita on, voi sanoa, että verorahoja ei enää tarvita kaivoksen toimintaan. Tällä rahalla voidaan ylösajo tehdä, ja kaivos tulee toimimaan omillansa.